62023CJ0168
ΑΠΟΦΑΣΗ ΤΟΥ ΔΙΚΑΣΤΗΡΙΟΥ (όγδοο τμήμα)
της 27ης Ιουνίου 2024 (
*1
)
«Προδικαστική παραπομπή – Τελωνειακή Ένωση – Κοινό δασμολόγιο – Συνδυασμένη Ονοματολογία – Δασμολογική κατάταξη – Καλώδια από οπτικές ίνες – Διακρίσεις 85447000 και 90011090 – Τροποποίηση των επεξηγηματικών σημειώσεων της Συνδυασμένης Ονοματολογίας – Αρχές της ασφάλειας δικαίου και της προστασίας της δικαιολογημένης εμπιστοσύνης»
Στην υπόθεση C‑168/23,
με αντικείμενο αίτηση προδικαστικής αποφάσεως δυνάμει του άρθρου 267 ΣΛΕΕ, που υπέβαλε το Tribunalul Olt (πολυμελές πρωτοδικείο Olt, Ρουμανία) με απόφαση της 1ης Μαρτίου 2023, η οποία περιήλθε στο Δικαστήριο στις 17 Μαρτίου 2023, στο πλαίσιο της δίκης
Prysmian Cabluri şi Sisteme SA
κατά
Agenţia Naţională de Administrare Fiscală – Direcţia Generală Regională a Finanţelor Publice Craiova – Direcţia Regională Vamală Craiova,
Autoritatea Vamală Română,
Agenţia Naţională de Administrare Fiscală – Direcţia Generală de Administrare a Marilor Contribuabili,
ΤΟ ΔΙΚΑΣΤΗΡΙΟ (όγδοο τμήμα),
συγκείμενο από τους N. Piçarra (εισηγητή), πρόεδρο τμήματος, N. Jääskinen και M. Gavalec, δικαστές,
γενική εισαγγελέας: T. Ćapeta
γραμματέας: A. Calot Escobar
έχοντας υπόψη την έγγραφη διαδικασία,
λαμβάνοντας υπόψη τις παρατηρήσεις που υπέβαλαν:
–
η Prysmian Cabluri şi Sisteme SA, εκπροσωπούμενη από τον O. Goran, avocat,
–
η Ρουμανική Κυβέρνηση, εκπροσωπούμενη από τις E. Gane, L. Ghiţă και A. Wellman,
–
η Ευρωπαϊκή Επιτροπή, εκπροσωπούμενη από τις M. Salyková και E. A. Stamate,
κατόπιν της αποφάσεως που έλαβε, αφού άκουσε τη γενική εισαγγελέα, να εκδικάσει την υπόθεση χωρίς ανάπτυξη προτάσεων,
εκδίδει την ακόλουθη
Απόφαση
1
Η αίτηση προδικαστικής αποφάσεως αφορά την ερμηνεία των διακρίσεων 85447000 και 90011090 της Συνδυασμένης Ονοματολογίας (στο εξής: ΣΟ) που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ 1987, L 256, σ. 1), όπως τροποποιήθηκε με τον κανονισμό (ΕΚ) 254/2000 του Συμβουλίου, της 31ης Ιανουαρίου 2000 (ΕΕ 2000, L 28, σ. 16), και με τον εκτελεστικό κανονισμό (ΕΕ) 2017/1925 της Επιτροπής, της 12ης Οκτωβρίου 2017 (ΕΕ 2017, L 282, σ. 1) (στο εξής: κανονισμός 2658/87).
2
Η αίτηση αυτή υποβλήθηκε στο πλαίσιο ένδικης διαφοράς μεταξύ, αφενός, της Prysmian Cabluri şi Sisteme SA (στο εξής: Prysmian) και, αφετέρου, της Agenţia Naţională de Administrare Fiscală – Direcţia Generală Regională a Finanţelor Publice Craiova – Direcţia Regională Vamală Craiova (Εθνικής Αρχής Φορολογικής Διοίκησης – Περιφερειακή Γενική Διεύθυνση Δημοσίων Οικονομικών Craiova – Περιφερειακή Διεύθυνση Τελωνείων Craiova, Ρουμανία), της Autoritatea Vamală Română (τελωνειακής αρχής της Ρουμανίας) και της Agenţia Naţională de Administrare Fiscală – Direcţia Generală de Administrare a Marilor Contribuabili (Εθνικής Αρχής Φορολογικής Διοίκησης – Γενική Διεύθυνση για τη Διοίκηση Φορολογουμένων Υψηλού Εισοδήματος, Ρουμανία) με αντικείμενο την κατάταξη καλωδίων από οπτικές ίνες στη διάκριση 85447000 της ΣΟ, στην οποία η Prysmian φέρεται να προέβη εσφαλμένως, αντί της κατάταξής τους στη διάκριση 90011090 της ΣΟ.
Το νομικό πλαίσιο
Το ΕΣ
3
Το εναρμονισμένο σύστημα περιγραφής και κωδικοποίησης των εμπορευμάτων (στο εξής: ΕΣ) θεσπίστηκε με τη διεθνή σύμβαση για το εναρμονισμένο σύστημα περιγραφής και κωδικοποίησης των εμπορευμάτων, η οποία συνήφθη στις Βρυξέλλες στις 14 Ιουνίου 1983 στο πλαίσιο του Παγκόσμιου Οργανισμού Τελωνείων (ΠΟΤ) και εγκρίθηκε, μαζί με το τροποποιητικό της πρωτόκολλο της 24ης Ιουνίου 1986, εξ ονόματος της Ευρωπαϊκής Οικονομικής Κοινότητας, με την απόφαση 87/369/ΕΟΚ του Συμβουλίου, της 7ης Απριλίου 1987 (ΕΕ 1987, L 198, σ. 1).
4
Όσον αφορά την κλάση 8544 του ΕΣ, η οποία επιγράφεται «Σύρματα, καλώδια (στα οποία περιλαμβάνονται και τα ομοαξονικά καλώδια) και άλλοι αγωγοί με ηλεκτρική μόνωση (έστω και βερνικωμένα ή ανοδικώς οξειδωμένα), εφοδιασμένα ή όχι με τεμάχια σύνδεσης. Καλώδια από οπτικές ίνες, που αποτελούνται από ίνες επενδυμένες καθεμία χωριστά, έστω και αν φέρουν ηλεκτρικούς αγωγούς ή είναι εφοδιασμένα με τεμάχια σύνδεσης», οι επεξηγηματικές σημειώσεις του ΕΣ αναφέρουν τα εξής:
«Η κλάση αυτή καλύπτει τα οποιουδήποτε τύπου σύρματα, καλώδια και άλλους αγωγούς (για παράδειγμα πλεξίδες, ταινίες, ράβδους) με ηλεκτρική μόνωση, που χρησιμοποιούνται ως ηλεκτρικοί αγωγοί και προορίζονται είτε για τον εξοπλισμό των μηχανών ή εγκαταστάσεων είτε για να τοποθετηθούν ως εσωτερικές ή εξωτερικές καλωδιώσεις (υπόγειες, υποβρύχιες, εναέριες κ.λπ.). Πρόκειται για ένα ολόκληρο φάσμα ειδών το οποίο εκτείνεται από το απλό, ενίοτε πολύ λεπτό, μονωμένο σύρμα έως τα σύνθετα καλώδια μεγάλης διαμέτρου.
Στην κλάση αυτή περιλαμβάνονται και οι μη μεταλλικοί αγωγοί.
[…]
Περιλαμβάνονται επίσης καλώδια από οπτικές ίνες, που αποτελούνται από ίνες επενδυμένες καθεμία χωριστά, έστω και αν φέρουν ηλεκτρικούς αγωγούς ή είναι εφοδιασμένα με τεμάχια σύνδεσης. Γενικά, τα περιβλήματα είναι διαφορετικού χρώματος, ώστε να είναι δυνατή η αναγνώριση των ινών στα άκρα του καλωδίου. Τα καλώδια οπτικών ινών χρησιμοποιούνται κυρίως για τηλεπικοινωνίες, λόγω του ότι έχουν μεγαλύτερη ικανότητα μετάδοσης δεδομένων σε σχέση με τους ηλεκτρικούς αγωγούς.»
5
Όσον αφορά την κλάση 9001 του ΕΣ, η οποία επιγράφεται «Οπτικές ίνες και δέσμες οπτικών ινών. Καλώδια από οπτικές ίνες άλλα από εκείνα της κλάσης 8544. Ύλες πόλωσης σε φύλλα ή πλάκες. Φακοί (στους οποίους περιλαμβάνονται και οι φακοί επαφής), πρίσματα, καθρέπτες και άλλα στοιχεία οπτικής από κάθε ύλη, μη συναρμολογημένα, άλλα από εκείνα από γυαλί που δεν είναι οπτικά κατεργασμένο», οι επεξηγηματικές σημειώσεις του ΕΣ αναφέρουν τα εξής:
«[…] Η παρούσα κλάση περιλαμβάνει:
Α)
Τις οπτικές ίνες και δέσμες οπτικών ινών, καθώς και τα καλώδια από οπτικές ίνες, άλλα από εκείνα της κλάσης 85.44.
Οι οπτικές ίνες αποτελούνται από ομόκεντρα στρώματα από γυαλί ή πλαστικές ύλες με διαφορετικούς δείκτες διάθλασης. Οι οπτικές ίνες από γυαλί φέρουν μια πολύ λεπτή επίστρωση από πλαστική ύλη, η οποία δεν είναι ορατή με γυμνό οφθαλμό και αποσκοπεί στο να τους προσδίδει ευκαμψία. Οι οπτικές ίνες απαντούν συνήθως ως κύλινδροι οι οποίοι μπορεί να έχουν μήκος πολλών χιλιομέτρων. Χρησιμοποιούνται για να κατασκευαστούν δέσμες και καλώδια από οπτικές ίνες.
Οι δέσμες οπτικών ινών είναι είτε άκαμπτες, όταν οι ίνες συσσωματώνονται με συνδετικό υλικό σε όλο το μήκος τους, είτε εύκαμπτες, όταν οι ίνες συνδέονται μόνο στα άκρα. Εάν οι ίνες είναι τοποθετημένες με τάξη χρησιμοποιούνται για τη μετάδοση εικόνων· εάν, αντιθέτως, είναι τοποθετημένες ατάκτως, μπορούν να χρησιμοποιηθούν μόνο για τη μετάδοση φωτός που προορίζεται για φωτισμό.
Τα καλώδια από οπτικές ίνες της παρούσας κλάσης, τα οποία μπορούν να είναι εφοδιασμένα με τεμάχια σύνδεσης, αποτελούνται από ένα περίβλημα στο εσωτερικό του οποίου έχουν τοποθετηθεί μία ή περισσότερες δέσμες οπτικών ινών, χωρίς οι ίνες αυτές να είναι επενδυμένες καθεμία χωριστά.
Οι δέσμες και τα καλώδια από οπτικές ίνες χρησιμοποιούνται κυρίως σε συσκευές οπτικής, ιδίως στα ενδοσκόπια της κλάσης 9018.
[…]
Η παρούσα κλάση δεν περιλαμβάνει:
[…]
g)
Καλώδια από οπτικές ίνες τα οποία αποτελούνται από ίνες επενδυμένες καθεμία χωριστά (κλάση 85.44).»
Η ΣΟ
6
Όπως προκύπτει από το άρθρο 1 του κανονισμού 2658/87, η ΣΟ διέπει τη δασμολογική κατάταξη των εμπορευμάτων που εισάγονται στην Ευρωπαϊκή Ένωση. Στη ΣΟ έχουν ενσωματωθεί οι κλάσεις και οι εξαψήφιες διακρίσεις του ΕΣ, ενώ το έβδομο και το όγδοο ψηφίο αποτελούν τις μόνες υποδιαιρέσεις της ίδιας της ΣΟ.
7
Δυνάμει του άρθρου 12, παράγραφος 1, του κανονισμού 2658/87, η Ευρωπαϊκή Επιτροπή θεσπίζει κάθε χρόνο κανονισμό ο οποίος περιλαμβάνει το πλήρες κείμενο της ΣΟ και των αντίστοιχων αυτόνομων και συμβατικών δασμών του Κοινού Δασμολογίου, όπως αυτό προκύπτει από τα μέτρα που θεσπίζονται από το Συμβούλιο της Ευρωπαϊκής Ένωσης ή από την Επιτροπή. Ο εν λόγω κανονισμός δημοσιεύεται στην Επίσημη Εφημερίδα της Ευρωπαϊκής Ένωσης το αργότερο στις 31 Οκτωβρίου και εφαρμόζεται από την 1η Ιανουαρίου του επομένου έτους.
8
Όπως προκύπτει από τη σκέψη 1 της παρούσας αποφάσεως, στη διαφορά της κύριας δίκης εφαρμογή έχει η ΣΟ όπως τροποποιήθηκε με τον εκτελεστικό κανονισμό 2017/1925, ο οποίος τέθηκε σε εφαρμογή την 1η Ιανουαρίου 2018.
9
Το πρώτο μέρος της ΣΟ τιτλοφορείται «Προκαταρκτικές διατάξεις» και περιλαμβάνει τον τίτλο Ι, στον οποίο παρατίθενται οι «[γ]ενικοί κανόνες» και ο οποίος περιέχει το τμήμα A που φέρει τον τίτλο «Γενικοί κανόνες για την ερμηνεία της [ΣΟ]» και ορίζει τα εξής:
«Η κατάταξη των εμπορευμάτων στη [ΣΟ] πραγματοποιείται σύμφωνα με τις παρακάτω αρχές:
1.
Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και των σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
[…]
6.
Η κατάταξη των εμπορευμάτων στις διακρίσεις μιας και της αυτής κλάσης καθορίζεται νόμιμα σύμφωνα με το κείμενο των διακρίσεων αυτών και των σημειώσεων των διακρίσεων, καθώς και αναλογικά, σύμφωνα με τους παραπάνω κανόνες, δεδομένου ότι μπορούν να συγκριθούν μόνον οι διακρίσεις του αυτού επιπέδου. Εκτός αντιθέτων διατάξεων, για τους σκοπούς του κανόνα αυτού εφαρμόζονται επίσης οι σημειώσεις των τμημάτων και των κεφαλαίων.»
10
Το δεύτερο μέρος της ΣΟ, το οποίο φέρει τον τίτλο «Πίνακας δασμών», περιλαμβάνει το τμήμα XVI, το οποίο τιτλοφορείται «Μηχανές και συσκευές, ηλεκτρικό υλικό και τα μέρη τους. Συσκευές εγγραφής ή αναπαραγωγής του ήχου συσκευές εγγραφής ή αναπαραγωγής των εικόνων και του ήχου για την τηλεόραση, και μέρη και εξαρτήματα των συσκευών αυτών». Η σημείωση 1, στοιχείο ιβʹ, του τμήματος XVI διευκρινίζει ότι το εν λόγω τμήμα δεν περιλαμβάνει τα είδη του κεφαλαίου 90.
11
Στο τμήμα XVI περιλαμβάνεται το κεφάλαιο 85, το οποίο φέρει τον τίτλο «Μηχανές, συσκευές και υλικά ηλεκτρικά και τα μέρη τους. Συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων και του ήχου για την τηλεόραση και μέρη και εξαρτήματα των συσκευών αυτών». Το κεφάλαιο 85 περιλαμβάνει την κλάση 8544 της ΣΟ, η οποία έχει ως εξής:
«Κωδικός ΣΟ
Περιγραφή εμπορευμάτων
Συμβατικοί δασμοί (%)
Συμπληρωματική μονάδα
1
2
3
4
8544
Σύρματα, καλώδια (στα οποία περιλαμβάνονται και τα ομοαξονικά καλώδια) και άλλοι αγωγοί με ηλεκτρική μόνωση (έστω και βερνικωμένα ή ανοδικώς οξειδωμένα), εφοδιασμένα ή όχι με τεμάχια σύνδεσης. Καλώδια από οπτικές ίνες, που αποτελούνται από ίνες επενδυμένες καθεμία χωριστά, έστω και αν φέρουν ηλεκτρικούς αγωγούς ή είναι εφοδιασμένα με τεμάχια σύνδεσης
[…]
8544 70 00
– Καλώδια από οπτικές ίνες
ατελώς
–»
12
Το δεύτερο μέρος της ΣΟ περιλαμβάνει επίσης το τμήμα XVIII, το οποίο φέρει τον τίτλο «Όργανα και συσκευές οπτικής, φωτογραφίας ή κινηματογραφίας, μέτρησης, ελέγχου ή ακριβείας. Όργανα και συσκευές ιατροχειρουργικής. Ωρολογοποιία. Μουσικά όργανα. Μέρη και εξαρτήματα αυτών των οργάνων ή συσκευών». Στο τμήμα αυτό περιλαμβάνεται το κεφάλαιο 90, το οποίο φέρει τον τίτλο «Όργανα και συσκευές οπτικής, φωτογραφίας ή κινηματογραφίας, μέτρησης, ελέγχου ή ακριβείας. Όργανα και συσκευές ιατροχειρουργικής. Μέρη και εξαρτήματα αυτών των οργάνων ή συσκευών».
13
Το κεφάλαιο 90 περιλαμβάνει, μεταξύ άλλων, την κλάση 9001 της ΣΟ, η οποία έχει ως εξής:
«Κωδικός ΣΟ
Περιγραφή εμπορευμάτων
Συμβατικοί δασμοί (%)
Συμπληρωματική μονάδα
1
2
3
4
9001
Οπτικές ίνες και δέσμες οπτικών ινών. Καλώδια από οπτικές ίνες άλλα από εκείνα της κλάσης 8544. Ύλες πόλωσης σε φύλλα ή πλάκες. Φακοί (στους οποίους περιλαμβάνονται και οι φακοί επαφής), πρίσματα, καθρέπτες και άλλα στοιχεία οπτικής από κάθε ύλη, μη συναρμολογημένα, άλλα από εκείνα από γυαλί που δεν είναι οπτικά κατεργασμένο
9001 10
– Οπτικές ίνες, δέσμες και καλώδια από οπτικές ίνες
9001 10 10
– – Καλώδια αγωγοί εικόνων
2,9
–
9001 10 90
– – Άλλα
2,9
–
[…]»
14
Η σημείωση 1, στοιχείο ηʹ, του κεφαλαίου 90 διευκρινίζει ότι στο κεφάλαιο αυτό δεν περιλαμβάνονται τα καλώδια από οπτικές ίνες της κλάσεως 8544.
15
Για τους σκοπούς της διαφοράς της κύριας δίκης, κρίσιμες είναι οι επεξηγηματικές σημειώσεις της ΣΟ που καταρτίστηκαν από την Επιτροπή δυνάμει του άρθρου 9, παράγραφος 1, στοιχείο αʹ, δεύτερη περίπτωση, του κανονισμού 2658/87 και δημοσιεύθηκαν στην Επίσημη Εφημερίδα της Ευρωπαϊκής Ένωσης στις 8 Δεκεμβρίου 2007 (ΕΕ 2007, C 296, σ. 4, στο εξής: επεξηγηματικές σημειώσεις του 2007) και στις 24 Μαΐου 2019 (ΕΕ 2019, C 179, σ. 4, στο εξής: επεξηγηματικές σημειώσεις του 2019).
16
Στις επεξηγηματικές σημειώσεις του 2007, η επεξηγηματική σημείωση σχετικά με τη διάκριση 85447000 της ΣΟ διευκρίνιζε τα εξής:
«85447000 – Καλώδια από οπτικές ίνες
Η παρούσα διάκριση περιλαμβάνει επίσης και καλώδια από οπτικές ίνες, που προορίζονται να χρησιμοποιηθούν π.χ. στις τηλεπικοινωνίες, αποτελούμενα από οπτικές ίνες επιστρωμένες η καθεμία ξεχωριστά με διπλή στρώση ακρυλικού πολυμερούς, τοποθετημένες σε προστατευτικό περίβλημα. Η επίστρωση αποτελείται από εσωτερική θήκη μαλακού ακρυλικού και εξωτερική θήκη σκληρού ακρυλικού, από τις οποίες η δεύτερη επικαλύπτεται από στρώσεις διαφορετικών χρωμάτων.
Η επίστρωση των μεμονωμένων οπτικών ινών παρέχει προστασία και δομική ακεραιότητα, προστατεύοντας π.χ. τις μεμονωμένες ίνες κατά της θραύσης.»
17
Στις επεξηγηματικές σημειώσεις του 2019, η σχετική με τη διάκριση 85447000 της ΣΟ επεξηγηματική σημείωση αντικαταστάθηκε από το ακόλουθο κείμενο:
«85447000 – Καλώδια από οπτικές ίνες
Η παρούσα διάκριση περιλαμβάνει επίσης καλώδια από οπτικές ίνες που προορίζονται να χρησιμοποιηθούν π.χ. στις τηλεπικοινωνίες, αποτελούμενα από μία ή περισσότερες οπτικές ίνες της κλάσης 9001, οι οποίες είναι επιστρωμένες η καθεμία ξεχωριστά με διπλή στρώση ακρυλικού πολυμερούς. Η επίστρωση αποτελείται από εσωτερική στρώση μαλακού ακρυλικού και εξωτερική στρώση σκληρού ακρυλικού, από τις οποίες η δεύτερη είναι δυνατόν να είναι επιχρωματισμένη ή να επικαλύπτεται με στρώση διαφορετικών χρωμάτων ώστε να είναι δυνατή η αναγνώριση των ινών. Οι οπτικές ίνες είναι επενδυμένες καθεμία χωριστά με επίστρωση διπλής στρώσης. Δεν αποτελούν από μόνες τους καλώδιο από οπτικές ίνες της κλάσης 8544, έως ότου τοποθετηθούν σε προστατευτικό περίβλημα.
Η επίστρωση διπλής στρώσης των μεμονωμένων οπτικών ινών παρέχει προστασία και δομική ακεραιότητα, προστατεύοντας για παράδειγμα τις μεμονωμένες ίνες κατά της θραύσης και της διάβρωσης.»
Ο κανονισμός (ΕΕ) 952/2013
18
Το άρθρο 33 του κανονισμού (ΕΕ) 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ 2013, L 269, σ. 1), ορίζει τα εξής:
«1.   Οι τελωνειακές αρχές λαμβάνουν, κατόπιν αιτήσεως, αποφάσεις που αφορούν δεσμευτικές δασμολογικές πληροφορίες (αποφάσεις ΔΔΠ), ή αποφάσεις που αφορούν δεσμευτικές πληροφορίες σχετικά με την καταγωγή (αποφάσεις ΔΠΚ).
[…]
2.   Οι αποφάσεις ΔΔΠ και ΔΠΚ είναι δεσμευτικές μόνο όσον αφορά τη δασμολογική κατάταξη ή τον προσδιορισμό της καταγωγής των εμπορευμάτων:
α)
για τις τελωνειακές αρχές έναντι του δικαιούχου της απόφασης, μόνο όσον αφορά εμπορεύματα για τα οποία οι τελωνειακές διατυπώσεις ολοκληρώνονται μετά την ημερομηνία κατά την οποία αρχίζει να ισχύει η απόφαση,
β)
για τον δικαιούχο της απόφασης έναντι των τελωνειακών αρχών, μόνο από την ημερομηνία κατά την οποία το εν λόγω πρόσωπο λαμβάνει ή θεωρείται ότι έχει λάβει την κοινοποίηση της απόφασης.
[…]»
Η διαφορά της κύριας δίκης και τα προδικαστικά ερωτήματα
19
Κατά το χρονικό διάστημα από τις 6 Ιουλίου έως τις 21 Δεκεμβρίου 2018, η Prysmian εισήγαγε εμπορεύματα (στο εξής: επίμαχα εμπορεύματα) τα οποία κατά τη σχετική δήλωσή της ενέπιπταν στη διάκριση 85447000 της ΣΟ, η οποία αφορά τα «[κ]αλώδια από οπτικές ίνες», και υπέκειντο σε συντελεστή εισαγωγικού δασμού 0 %.
20
Την 1η Ιουλίου 2019 η Prysmian επισήμανε στο Biroul Vamal Olt (τελωνείο Olt, Ρουμανία, στο εξής: BVO) ότι, λαμβανομένων υπόψη των τροποποιήσεων που επήλθαν στις επεξηγηματικές σημειώσεις του 2019 σε σχέση με τις επεξηγηματικές σημειώσεις του 2007, τα επίμαχα εμπορεύματα υπάγονταν πλέον στη διάκριση 90011090 της ΣΟ, η οποία αφορά τις «[ο]πτικές ίνες», και υπέκειντο σε εισαγωγικό δασμό 2,9 %. Κατόπιν τούτου, η Prysmian ζήτησε τον εκ νέου υπολογισμό των εισαγωγικών δασμών επί των επίμαχων εμπορευμάτων από τις 24 Μαΐου 2019, ήτοι από την ημερομηνία δημοσίευσης των επεξηγηματικών σημειώσεων του 2019 στην Επίσημη Εφημερίδα της Ευρωπαϊκής Ένωσης.
21
Κατόπιν τελωνειακού ελέγχου ο οποίος διενεργήθηκε εκ των υστέρων, μεταξύ Απριλίου και Ιουνίου 2021, η Direcţia Regională Vamală Craiova (Περιφερειακή Διεύθυνση Τελωνείων Craiova, Ρουμανία) έκρινε, με απόφαση της 29ης Ιουνίου 2021, ότι τα επίμαχα εμπορεύματα ήταν οπτικές ίνες επενδυμένες καθεμία χωριστά, οι οποίες υπάγονται στη διάκριση 90011090 της ΣΟ και υπόκεινται σε εισαγωγικό δασμό ύψους 2,9 %. Κατόπιν τούτου, υπολόγισε εκ νέου τους δασμούς για το σύνολο των εισαγωγών των επίμαχων εμπορευμάτων τα οποία η Prysmian είχε δηλώσει ως «καλώδια από οπτικές ίνες» της διάκρισης 85447000 της ΣΟ και απαίτησε από την εν λόγω εταιρία να καταβάλει συνολικά το ποσό των 992430 ρουμανικών λέου (RON) (περίπου 201000 ευρώ) για πρόσθετους δασμούς και τόκους υπερημερίας.
22
Η Prysmian υπέβαλε διοικητική ένσταση κατά της ως άνω αποφάσεως ενώπιον της Agenţia Naţională de Administrare Fiscală – Direcţia Generală de Administrare a Marilor Contribuabili (Εθνικής Αρχής Φορολογικής Διοίκησης – Γενική Διεύθυνση για τη Διοίκηση Φορολογουμένων Υψηλού Εισοδήματος, Ρουμανία), η οποία απορρίφθηκε με απόφαση της 17ης Νοεμβρίου 2021.
23
Στη συνέχεια, η Prysmian άσκησε προσφυγή ενώπιον του Tribunalul Olt (πολυμελούς πρωτοδικείου Olt, Ρουμανία), ήτοι του αιτούντος δικαστηρίου, ζητώντας την ακύρωση των αποφάσεων της 17ης Νοεμβρίου 2021 και της 29ης Ιουνίου 2021 και την απαλλαγή της από τις κύριες και παρεπόμενες φορολογικές υποχρεώσεις που επιβλήθηκαν με τις αποφάσεις αυτές.
24
Το αιτούν δικαστήριο διερωτάται κατά πόσον με τις επεξηγηματικές σημειώσεις του 2019 τροποποιήθηκε η έννοια των επεξηγηματικών σημειώσεων του 2007 και κατά πόσον, σε μια τέτοια περίπτωση, τυχόν αναδρομική κατάταξη των επίμαχων εμπορευμάτων στη δασμολογική κλάση 90011090 της ΣΟ παραβιάζει τις αρχές της ασφάλειας δικαίου και της προβλεψιμότητας.
25
Το αιτούν δικαστήριο διερωτάται επίσης αν η αρχή της ομοιόμορφης εφαρμογής της δασμολογικής κατάταξης, σε συνδυασμό με τις αρχές της ασφάλειας δικαίου και της προστασίας της δικαιολογημένης εμπιστοσύνης, του επιβάλλει να λάβει υπόψη, αφενός, τις αποφάσεις άλλων εθνικών τελωνειακών αρχών και, αφετέρου, τις αποφάσεις των τελωνειακών αρχών ή των δικαστηρίων άλλων κρατών μελών που έχουν κατατάξει ή επιβεβαιώσει την κατάταξη των επίμαχων εμπορευμάτων στην κλάση 8544 της ΣΟ.
26
Υπό τις συνθήκες αυτές, το Tribunalul Olt (πολυμελές πρωτοδικείο Olt, Ρουμανία) αποφάσισε να αναστείλει την ενώπιόν του διαδικασία και να υποβάλει στο Δικαστήριο τα ακόλουθα προδικαστικά ερωτήματα:
«1)
Κατ’ ορθή ερμηνεία της [ΣΟ], σε συνδυασμό με τις [επεξηγηματικές σημειώσεις του 2007], μπορεί το προϊόν που αποτελείται από πυρήνα οπτικών ινών και επένδυση οπτικών ινών, η οποία καλύπτεται από μια πρώτη εσωτερική στρώση μαλακού ακρυλικού και μια δεύτερη επιχρωματισμένη στρώση σκληρού ακρυλικού, σύστημα επένδυσης το οποίο ονομάζεται «ColorLock», να κατατάσσεται στην κλάση 85447000 της [ΣΟ];
2)
Σε περίπτωση αρνητικής απάντησης στο πρώτο προδικαστικό ερώτημα, πρέπει να θεωρηθεί ότι, κατά την ερμηνεία των αρχών της ασφάλειας δικαίου και της προστασίας της δικαιολογημένης εμπιστοσύνης, οι εθνικές τελωνειακές αρχές μπορούν να μη λάβουν υπόψη την ύπαρξη αποφάσεων της τελωνειακής αρχής του οικείου κράτους μέλους με τις οποίες δεν αμφισβητήθηκε η κατάταξη του επίμαχου προϊόντος στην κλάση 85447000, καθώς και τις ευνοϊκές αποφάσεις δεσμευτικών δασμολογικών πληροφοριών (ΔΔΠ) (που διασφαλίζουν την απαλλαγή από τους δασμούς και τον [φόρο προστιθέμενης αξίας]) τις οποίες εξέδωσαν άλλες τελωνειακές αρχές ή ακόμη και δικαστήρια άλλων κρατών μελών της Ευρωπαϊκής Ένωσης υπέρ της συγκεκριμένης δασμολογικής κατάταξης, χωρίς η εν λόγω συμπεριφορά να παραβιάζει την αρχή της ενιαίας εφαρμογής του κοινού δασμολογίου, η οποία συνάγεται από το άρθρο 28 [ΣΛΕΕ] σε συνδυασμό με τις αρχές της ασφάλειας δικαίου και της προστασίας της δικαιολογημένης εμπιστοσύνης τις οποίες αναγνωρίζει το [Δικαστήριο] και οι οποίες είναι κρίσιμες για την εφαρμογή του δικαίου της Ένωσης;
3)
Σε περίπτωση αρνητικής απάντησης στο δεύτερο προδικαστικό ερώτημα, πρέπει να θεωρηθεί, κατά την ερμηνεία του άρθρου 114 του [κανονισμού 952/2013], λαμβανομένων υπόψη των αρχών της ασφάλειας δικαίου και της προστασίας της δικαιολογημένης εμπιστοσύνης, ότι ενδεχόμενη ασάφεια στις [επεξηγηματικές σημειώσεις του 2007], την οποία διαδέχθηκε αποσαφήνιση που τέθηκε μεταγενέστερα σε ισχύ, μπορεί να γεννά παρεπόμενη φορολογική υποχρέωση φορολογουμένου σε ένα κράτος μέλος, ιδίως όταν, συν τω χρόνω, εκδόθηκαν αποφάσεις της τελωνειακής αρχής του οικείου κράτους μέλους με τις οποίες δεν αμφισβητήθηκε η κατάταξη του επίμαχου προϊόντος στην κλάση 85447000, καθώς και ευνοϊκές αποφάσεις δεσμευτικών δασμολογικών πληροφοριών (ΔΔΠ) από άλλες τελωνειακές αρχές ή ακόμη και δικαστήρια άλλων κρατών μελών της Ευρωπαϊκής Ένωσης υπέρ της συγκεκριμένης δασμολογικής κατάταξης;»
Επί των προδικαστικών ερωτημάτων
Επί του πρώτου προδικαστικού ερωτήματος
27
Με το πρώτο προδικαστικό ερώτημα, το αιτούν δικαστήριο ζητεί, κατ’ ουσίαν, να διευκρινιστεί αν η διάκριση 85447000 της ΣΟ έχει την έννοια ότι εμπίπτει σε αυτή καλώδιο από οπτικές ίνες το οποίο αποτελείται από πυρήνα οπτικών ινών και επένδυση οπτικών ινών καλυπτόμενα από μια πρώτη εσωτερική στρώση μαλακού ακρυλικού και μια δεύτερη επιχρωματισμένη στρώση σκληρού ακρυλικού.
28
Προκαταρκτικώς, πρέπει να υπομνησθεί ότι όταν το Δικαστήριο επιλαμβάνεται αιτήσεως προδικαστικής αποφάσεως σε ζητήματα δασμολογικής κατάταξης, το έργο του δεν συνίσταται στο να προβεί το ίδιο στην κατάταξη αυτή, αλλά στο να αποσαφηνίσει τα κριτήρια τα οποία θα πρέπει να εφαρμόσει το αιτούν δικαστήριο για να κατατάξει ορθώς τα επίμαχα στη δίκη που εκκρεμεί ενώπιόν του προϊόντα. Πράγματι, μια τέτοια κατάταξη απαιτεί μια αμιγώς περί τα πράγματα εκτίμηση των χαρακτηριστικών των προϊόντων αυτών, η οποία εμπίπτει, στο πλαίσιο μιας τέτοιας προδικαστικής παραπομπής, στην αρμοδιότητα του εθνικού δικαστή και όχι του Δικαστηρίου [πρβλ. απόφαση της 9ης Φεβρουαρίου 2023, LB (Air loungers), C‑635/21, EU:C:2023:85, σκέψη 31 και εκεί μνημονευόμενη νομολογία].
29
Πέραν τούτου, βάσει του κανόνα 1 των γενικών κανόνων για την ερμηνεία της ΣΟ, τα εμπορεύματα κατατάσσονται σύμφωνα με το κείμενο των κλάσεων και των σημειώσεων των τμημάτων ή των κεφαλαίων της ΣΟ. Δεδομένου ότι αντικείμενο της διαφοράς της κύριας δίκης είναι η δασμολογική κατάταξη των επίμαχων εμπορευμάτων στις διακρίσεις 85447000 ή 90011090 της ΣΟ, η κατάταξή τους πρέπει να καθορίζεται, βάσει του κανόνα 6 των γενικών κανόνων, σύμφωνα με το κείμενο των διακρίσεων αυτών και των σημειώσεων των διακρίσεων, μπορούν δε να λαμβάνονται επίσης υπόψη οι αντίστοιχες σημειώσεις των τμημάτων και των κεφαλαίων, εκτός αν υπάρχουν αντίθετες διατάξεις.
30
Χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει κατά κανόνα να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως προσδιορίζονται στο γράμμα των κλάσεων της ΣΟ και των αντίστοιχων σημειώσεων των τμημάτων ή των κεφαλαίων. Ο προορισμός του οικείου προϊόντος μπορεί να αποτελέσει αντικειμενικό κριτήριο κατάταξης, αρκεί να είναι συμφυής με το προϊόν, η δε σχετική εκτίμηση πρέπει να χωρεί με γνώμονα τα αντικειμενικά χαρακτηριστικά και τις αντικειμενικές ιδιότητες του προϊόντος [πρβλ. αποφάσεις της 3ης Ιουνίου 2021, Flavourstream, C‑822/19, EU:C:2021:444, σκέψη 34, και της 9ης Φεβρουαρίου 2023, LB (Air loungers), C‑635/21, EU:C:2023:85, σκέψη 33].
31
Εξάλλου, καίτοι δεν έχουν δεσμευτική ισχύ, οι επεξηγηματικές σημειώσεις του ΕΣ και της ΣΟ αποτελούν σημαντικά βοηθήματα προς διασφάλιση της ομοιόμορφης εφαρμογής του κοινού δασμολογίου και, ως τέτοια, παρέχουν χρήσιμα στοιχεία για την ερμηνεία του [πρβλ. αποφάσεις της 18ης Ιουνίου 2020, Hydro Energo, C‑340/19, EU:C:2020:488, σκέψη 36, και της 9ης Φεβρουαρίου 2023, LB (Air loungers), C‑635/21, EU:C:2023:85, σκέψη 34].
32
Πρώτον, η διάκριση 85447000 της ΣΟ, η οποία επιγράφεται «Καλώδια από οπτικές ίνες», αποτελεί υποδιαίρεση της κλάσεως 8544 της ΣΟ, της οποίας το κείμενο μνημονεύει, μεταξύ άλλων, τα «[κ]αλώδια από οπτικές ίνες, που αποτελούνται από ίνες επενδυμένες καθεμία χωριστά». Ο τίτλος της κλάσης 9001 της ΣΟ μνημονεύει, μεταξύ άλλων, τις «[ο]πτικές ίνες και δέσμες οπτικών ινών. Καλώδια από οπτικές ίνες άλλα από εκείνα της κλάσης 8544». Κατά τη σημείωση 1, στοιχείο ηʹ, του κεφαλαίου 90, στο κεφάλαιο αυτό δεν περιλαμβάνονται τα καλώδια από οπτικές ίνες της κλάσεως 8544.
33
Δεύτερον, η επεξηγηματική σημείωση σχετικά με τη διάκριση 85447000 της ΣΟ, όπως διαλαμβάνεται στις επεξηγηματικές σημειώσεις του 2007, διευκρινίζει ότι η συγκεκριμένη διάκριση περιλαμβάνει επίσης και καλώδια από οπτικές ίνες που προορίζονται να χρησιμοποιηθούν π.χ. στις τηλεπικοινωνίες, αποτελούμενα από οπτικές ίνες, επιστρωμένες η καθεμία ξεχωριστά με διπλή στρώση πολυμερούς ακρυλικού και τοποθετημένες σε προστατευτικό περίβλημα.
34
Τρίτον, κατά τις επεξηγηματικές σημειώσεις του ΕΣ, η κλάση 8544 του ΕΣ καλύπτει τα καλώδια από οπτικές ίνες, που αποτελούνται από ίνες επενδυμένες καθεμία χωριστά, έστω και αν φέρουν ηλεκτρικούς αγωγούς ή είναι εφοδιασμένα με τεμάχια σύνδεσης, ενώ η κλάση 9001 του ΕΣ περιλαμβάνει «[τ]ις οπτικές ίνες και τις δέσμες οπτικών ινών, καθώς και τα καλώδια από οπτικές ίνες, άλλα από εκείνα της κλάσης 85.44». Οι σημειώσεις αυτές διευκρινίζουν επιπλέον ότι τα καλώδια από οπτικές ίνες της κλάσης 9001 του ΕΣ αποτελούνται από περίβλημα στο εσωτερικό του οποίου έχουν τοποθετηθεί μία ή περισσότερες δέσμες οπτικών ινών, χωρίς οι ίνες αυτές να είναι επενδυμένες καθεμία χωριστά.
35
Από τα ανωτέρω προκύπτει, αφενός, ότι η ΣΟ κάνει διάκριση μεταξύ του όρου «καλώδια» και του όρου «ίνες επενδυμένες καθεμία χωριστά» και ότι μόνον τα καλώδια από οπτικές ίνες τα οποία αποτελούνται από ίνες επενδυμένες καθεμία χωριστά υπάγονται στην κλάση 8544 της ΣΟ, ενώ οι ίδιες οι οπτικές ίνες δεν περιλαμβάνονται στην κλάση αυτή. Αντιθέτως, κατά το γράμμα της κλάσης 9001 της ΣΟ, οι μεμονωμένες οπτικές ίνες και οι δέσμες οπτικών ινών εμπίπτουν στην κλάση αυτή.
36
Αφετέρου, λαμβανομένου υπόψη του γράμματος της κλάσεως 8544 της ΣΟ, καθώς και της επεξηγηματικής σημείωσης σχετικά με τη διάκριση 85447000 της ΣΟ και των επεξηγηματικών σημειώσεων του ΕΣ σχετικά με την κλάση 8544 του ΕΣ, προκειμένου οι οπτικές ίνες που σχηματίζουν καλώδια να μπορούν να υπαχθούν στην κλάση αυτή πρέπει να είναι να είναι επενδυμένες καθεμία χωριστά και, συγχρόνως, να είναι τοποθετημένες σε προστατευτική θήκη ή προστατευτικό περίβλημα.
37
Εν προκειμένω, από την αίτηση προδικαστικής αποφάσεως προκύπτει ότι τα επίμαχα εμπορεύματα είναι καλώδια από οπτικές ίνες που έχουν επενδυθεί χωριστά με επίστρωση δύο στρώσεων, χωρίς προστατευτικό περίβλημα. Κατά συνέπεια, υπό την επιφύλαξη των εξακριβώσεων στις οποίες οφείλει να προβεί το αιτούν δικαστήριο, τα εν λόγω εμπορεύματα, καθόσον δεν πληρούν τη δεύτερη σωρευτική προϋπόθεση που υπομνήσθηκε στην προηγούμενη σκέψη, δεν μπορούν να υπαχθούν στην κλάση 8544 της ΣΟ και πρέπει να καταταχθούν στην κλάση 9001 της ΣΟ.
38
Κατόπιν των ανωτέρω σκέψεων, στο πρώτο προδικαστικό ερώτημα πρέπει να δοθεί η απάντηση ότι η διάκριση 85447000 της ΣΟ έχει την έννοια ότι δεν εμπίπτει σε αυτή καλώδιο από οπτικές ίνες το οποίο αποτελείται από πυρήνα οπτικών ινών και επένδυση οπτικών ινών καλυπτόμενα από μια πρώτη εσωτερική στρώση μαλακού ακρυλικού και μια δεύτερη επιχρωματισμένη στρώση σκληρού ακρυλικού.
Επί του δευτέρου προδικαστικού ερωτήματος
39
Με το δεύτερο προδικαστικό ερώτημα, το αιτούν δικαστήριο ζητεί, κατ’ ουσίαν, να διευκρινιστεί αν οι αρχές της ασφάλειας δικαίου και της προστασίας της δικαιολογημένης εμπιστοσύνης έχουν την έννοια ότι αντιτίθενται στην εκ μέρους των τελωνειακών αρχών κράτους μέλους είσπραξη δασμών και φόρων τους οποίους οφείλει φορολογούμενος λόγω της εσφαλμένης –κατά την άποψη των εν λόγω αρχών– κατάταξης εμπορεύματος σε μια διάκριση της ΣΟ, όταν αποφάσεις ΔΔΠ, οι οποίες εκδόθηκαν για άλλους φορολογουμένους από τις εν λόγω αρχές και από τις τελωνειακές αρχές άλλων κρατών μελών, καθώς και δικαστικές αποφάσεις άλλων κρατών μελών δεν αποκλίνουν από μια τέτοια δασμολογική κατάταξη.
40
Η αρχή της ασφάλειας δικαίου, από την οποία απορρέει η αρχή της προστασίας της δικαιολογημένης εμπιστοσύνης, επιτάσσει, αφενός, να είναι οι κανόνες δικαίου σαφείς και ακριβείς και, αφετέρου, η εφαρμογή τους να μπορεί να προβλεφθεί από τους πολίτες, ιδίως όταν οι κανόνες αυτοί ενδέχεται να έχουν δυσμενείς συνέπειες για τους ιδιώτες και τις επιχειρήσεις. Ειδικότερα, η εν λόγω αρχή απαιτεί να παρέχει η κανονιστική ρύθμιση τη δυνατότητα στους ενδιαφερομένους να γνωρίζουν με ακρίβεια την έκταση των υποχρεώσεων που τους επιβάλλει και να λαμβάνουν ως εκ τούτου τα μέτρα τους (απόφαση της 3ης Ιουνίου 2021, Jumbocarry Trading, C‑39/20, EU:C:2021:435, σκέψη 48 και εκεί μνημονευόμενη νομολογία).
41
Δυνατότητα επίκλησης της αρχής της προστασίας της δικαιολογημένης εμπιστοσύνης έχουν μόνον οι διοικούμενοι στους οποίους διοικητική αρχή δημιούργησε βάσιμες προσδοκίες, παρέχοντάς τους συγκεκριμένες, ανεπιφύλακτες και συγκλίνουσες διαβεβαιώσεις, προερχόμενες από αρμόδιες και αξιόπιστες πηγές (πρβλ. αποφάσεις της 7ης Αυγούστου 2018, Ministru kabinets, C‑120/17, EU:C:2018:638, σκέψη 50, και της 31ης Μαρτίου 2022, Smetna palata na Republika Bulgaria, C‑195/21, EU:C:2022:239, σκέψη 65).
42
Εν προκειμένω, πρώτον, όπως υπομνήσθηκε στις σκέψεις 32 έως 37 της παρούσας αποφάσεως, από τη χαρακτηριζόμενη από σαφήνεια και ακρίβεια διατύπωση του κειμένου των διακρίσεων 85447000 και 90011090 της ΣΟ, σε συνδυασμό με τις επεξηγηματικές σημειώσεις του 2007 και του ΕΣ, προκύπτει ότι εμπορεύματα όπως τα επίμαχα εμπίπτουν στη διάκριση 90011090 και όχι στη διάκριση 85447000.
43
Συναφώς, αντιθέτως προς τους ισχυρισμούς της Prysmian, οι επεξηγηματικές σημειώσεις του 2019, κατά τις οποίες οι οπτικές ίνες «[δ]εν αποτελούν από μόνες τους καλώδιο από οπτικές ίνες της κλάσης 8544, έως ότου τοποθετηθούν σε προστατευτικό περίβλημα», διευκρινίζουν απλώς το περιεχόμενο της προϋπόθεσης που αφορά την ύπαρξη προστατευτικού περιβλήματος και δεν τροποποιούν τη σαφή διατύπωση των επεξηγηματικών σημειώσεων του 2007.
44
Δεύτερον, δυνάμει του άρθρου 33, παράγραφος 2, του κανονισμού 952/2013, επίκληση απόφασης ΔΔΠ μπορεί να γίνει μόνον από τον δικαιούχο της ή από τον εκπρόσωπό του έναντι των τελωνειακών αρχών που την εξέδωσαν και των τελωνειακών αρχών των άλλων κρατών μελών [πρβλ. απόφαση της 7ης Απριλίου 2011, Sony Supply Chain Solutions (Europe), C‑153/10, EU:C:2011:224, σκέψη 39].
45
Δεδομένου ότι οι αποφάσεις ΔΔΠ που εκδόθηκαν από άλλες τελωνειακές αρχές και οι αποφάσεις άλλων δικαστηρίων κρατών μελών οι οποίες κατατάσσουν ή επιβεβαιώνουν την κατάταξη των επίμαχων εμπορευμάτων στη διάκριση 85447000 της ΣΟ δεν απευθύνονταν στην Prysmian, δεν είναι δυνατόν να θεωρηθεί ότι τέτοιες πληροφορίες και αποφάσεις παρείχαν στην εν λόγω εταιρία συγκεκριμένες, ανεπιφύλακτες και συγκλίνουσες διαβεβαιώσεις, κατά την έννοια της νομολογίας που υπομνήσθηκε στη σκέψη 41 της παρούσας απόφασης, ικανές να δημιουργήσουν σε αυτή δικαιολογημένη εμπιστοσύνη ως προς το βάσιμο μιας τέτοιας κατάταξης.
46
Κατόπιν των ανωτέρω σκέψεων, στο δεύτερο προδικαστικό ερώτημα πρέπει να δοθεί η απάντηση ότι οι αρχές της ασφάλειας δικαίου και της προστασίας της δικαιολογημένης εμπιστοσύνης έχουν την έννοια ότι δεν αντιτίθενται στην εκ μέρους των τελωνειακών αρχών κράτους μέλους είσπραξη των μη καταβληθέντων δασμών και φόρων τους οποίους οφείλει φορολογούμενος λόγω της εσφαλμένης –κατά την άποψη των εν λόγω αρχών– κατάταξης εμπορεύματος σε μια διάκριση της ΣΟ, ακόμη και αν αποφάσεις ΔΔΠ, οι οποίες εκδόθηκαν για άλλους φορολογουμένους από τις εν λόγω αρχές και από τις τελωνειακές αρχές άλλων κρατών μελών, καθώς και δικαστικές αποφάσεις άλλων κρατών μελών δεν έχουν αποκλίνει από μια τέτοια δασμολογική κατάταξη.
Επί του τρίτου προδικαστικού ερωτήματος
47
Λαμβανομένης υπόψη της απάντησης που δόθηκε στο δεύτερο προδικαστικό ερώτημα, παρέλκει η απάντηση στο τρίτο προδικαστικό ερώτημα.
Επί των δικαστικών εξόδων
48
Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
Για τους λόγους αυτούς, το Δικαστήριο (όγδοο τμήμα) αποφαίνεται:
1)
Η διάκριση 85447000 της συνδυασμένης ονοματολογίας, η οποία περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο, όπως τροποποιήθηκε με τον κανονισμό (ΕΚ) 254/2000 του Συμβουλίου, της 31ης Ιανουαρίου 2000, και με τον εκτελεστικό κανονισμό (ΕΕ) 2017/1925 της Επιτροπής, της 12ης Οκτωβρίου 2017,
έχει την έννοια ότι:
δεν εμπίπτει στην εν λόγω διάκριση καλώδιο από οπτικές ίνες το οποίο αποτελείται από πυρήνα οπτικών ινών και επένδυση οπτικών ινών καλυπτόμενα από μια πρώτη εσωτερική στρώση μαλακού ακρυλικού και μια δεύτερη επιχρωματισμένη στρώση σκληρού ακρυλικού.
2)
Οι αρχές της ασφάλειας δικαίου και της προστασίας της δικαιολογημένης εμπιστοσύνης
έχουν την έννοια ότι:
δεν αντιτίθενται στην εκ μέρους των τελωνειακών αρχών κράτους μέλους είσπραξη των δασμών και φόρων τους οποίους οφείλει φορολογούμενος λόγω της εσφαλμένης –κατά την άποψη των εν λόγω αρχών– δασμολογικής κατάταξης εμπορεύματος σε μια διάκριση της συνδυασμένης ονοματολογίας που διαλαμβάνεται στο παράρτημα I του κανονισμού 2658/87, όπως τροποποιήθηκε με τον κανονισμό 254/2000 και με τον εκτελεστικό κανονισμό 2017/1925, ακόμη και αν αποφάσεις που αφορούν δεσμευτικές δασμολογικές πληροφορίες, οι οποίες εκδόθηκαν για άλλους φορολογουμένους από τις εν λόγω αρχές και από τις τελωνειακές αρχές άλλων κρατών μελών, καθώς και δικαστικές αποφάσεις άλλων κρατών μελών δεν έχουν αποκλίνει από μια τέτοια δασμολογική κατάταξη.
(υπογραφές)
(
*1
)	Γλώσσα διαδικασίας: η ρουμανική.